**ΑΠΟΣΠΑΣΜΑ**

**Από το πρακτικό της με αριθμό 1ΗΣ/2021**

 **ΤΑΚΤΙΚΗΣ ΔΙΑ ΠΕΡΙΦΟΡΑΣ ΣΥΝΕΔΡΙΑΣΗΣ**

 **της Κοινότητας Λιβαδειάς**

**Αριθμός Απόφασης 01/2021**

**Περίληψη**

**ΘΕΜΑ : «Έκδοση ψηφίσματος επί του υπό κατάρτιση νομοσχεδίου για την τοπική αυτοδιοίκηση»**

Στην Λιβαδειά σήμερα 26ην Φεβρουαρίου 2021 ημέρα Παρασκευή και ώρα 17.00 συνήλθε σε τακτική δια περιφοράς συνεδρίαση η Κοινότητα Λιβαδειάς μετά την υπ΄αριθμ. 2783/22-02-2021 έγγραφη πρόσκληση της Προέδρου της κ. Μαρίας Σπ. Γκικοπούλου η οποία εκδόθηκε σύμφωνα με τις διατάξεις του άρθρου 77 του Ν.4555/2018 όπως τροποποιήθηκε από το άρθρο 184 του Ν.4635/2019 του άρθρου 10της από 11/3/2020 Πράξης Νομοθετικού Περιεχομένου (ΦΕΚ 55/ Α/11-3-2020) & της 18318/13-3-2020 (ΑΔΑ: 9ΛΠΧ46ΜΤΛ6-1ΑΕ) εγκυκλίου του Υπουργείου Εσωτερικών.

 Η Πρόεδρος της Κοινότητας Λιβαδειάς κήρυξε την έναρξη της δια περιφοράς συνεδρίασης αφού διαπιστώθηκε ότι υπάρχει νόμιμη απαρτία, επειδή σε σύνολο ένδεκα (11) μελών ήταν παρόντα εννέα (9) μέλη , δηλαδή:

 **ΠΑΡΟΝΤΕΣ**  **ΑΠΟΝΤΕΣ**

1. Γκικοπούλου Μαρία 1. Σκάρλας Λάμπρος

2. Πάτρας Κων/νος 2. Ανδρίτσος Αγαμέμνονας

3. Κατή Ιωάννα

4. Λιναρδούτσος Νικόλαος οι οποίοι δεν συμμετείχαν

5. Ροζάνας Ηλίας αν και είχαν προσκληθεί νόμιμα.

6. Πούλου-Βαγενά Κων/να

7. Καντά Ελένη

8. Αλογοσκούφης Χρήστος

9. Μπούκιος Ταξιάρχης

 Τα πρακτικά της συνεδρίασης τηρήθηκαν από την υπάλληλο Κων/να Τσιτσοπούλου-Ρήγα που έχει ορισθεί με σχετική απόφαση Δημάρχου.

…………………………………………………………………………………………………………………………………….

 Το 1ο θέμα της ημερήσιας διάταξης τίθεται ύστερα από το υπό κατάρτιση νομοσχέδιο για την τοπική αυτοδιοίκηση.

Το Συντονιστικό Δίκτυο Κοινοτήτων Ελλάδος εξέδωσε σχέδιο ψηφίσματος διαμαρτυρίας για το εν λόγω νομοσχέδιο –που στάλθηκε στα μέλη της Κοινότητας Λιβαδειάς μαζί την πρόσκληση- και καλούν τους Δήμους και τις Κοινότητες να το υιοθετήσουν και προβούν σε έκδοση σχετικού ψηφίσματος επί του νομοσχεδίου.

Η «Λαϊκή Συσπείρωση» κατέθεσε το παρακάτω σχέδιο ψηφίσματος- το οποίο στάλθηκε στα μέλη του συμβουλίου- και ζήτησε να τεθεί και αυτό σε ψηφοφορία.

 ***ΠΡΟΤΑΣΗ ΨΗΦΙΣΜΑΤΟΣ***

 *Τα τελευταία χρόνια, όλες οι κυβερνήσεις έχουν διαμορφώσει ένα ασφυκτικό αντιδραστικό θεσμικό πλαίσιο στην Τοπική Διοίκηση με τις διαδοχικές μεταρρυθμίσεις «Καλλικράτη» και «Κλεισθένη» κι έχουν μετατρέψει Δήμους και Περιφέρειες σε μοχλό όχι μόνο εφαρμογής αλλά κι επέκτασης όλων των αντιλαϊκών κεντρικών πολιτικών επιλογών. Χαρακτηριστικά παραδείγματα αποτελούν τα πεπραγμένα Δήμων και Περιφερειών στη διεύρυνση της ανταπόδοσης, στην εμπορευματοποίηση και συρρίκνωση βασικών κοινωνικών δομών, στην ανατροπή των εργασιακών σχέσεων, στην φορολεηλασία.*

*Το νέο εκλογικό σύστημα που προτίθεται να νομοθετήσει η σημερινή κυβέρνηση επικαλούμενη ως πρόσχημα ζητήματα «κυβερνησιμότητας» καθιστά τον πρώτο συνδυασμό παντοδύναμο λαμβάνοντας ποσοστό μόλις 43% (!) και δίνοντάς του τα 3/5 του συνόλου των συμβούλων! Ταυτόχρονα, μειώνει τον αριθμό τους για όλους τους Δήμους και τις Περιφέρειες, θέτει το όριο του 3% για να μπει μια δύναμη της αντιπολίτευσης στην κατανομή των εδρών, διατηρεί τον εκβιαστικό Β` γύρο. Αποκλείει έτσι δυνάμεις από την συμμετοχή τους στα συμβούλια, δυσκολεύοντας ακόμα και την ίδια την δυνατότητα συγκρότησης ψηφοδελτίων, αφού θέτει ως προϋπόθεση εγκυρότητας τον ελάχιστο αριθμό υποψηφίων για όλες τις δημοτικές κοινότητες κι αυξάνει έως και 150% τα παράβολα!*

*Σε μια προσπάθεια φίμωσης κάθε φωνής αμφισβήτησης της κεντρικής αντιλαϊκής πολιτικής που έχει την έκφρασή της και στις φτιαχτές πλειοψηφίες των συμβουλίων, ο νέος νόμος έρχεται να καταργήσει και την όποια δυνατότητα αντίδρασης διαμορφώνονταν στις κοινότητες λόγω της εγγύτητάς τους με τα λαϊκά προβλήματα, δένοντάς τες ουσιαστικά στο άρμα των κυρίαρχων πολιτικών δυνάμεων.*

***Δηλώνουμε την κάθετη αντίθεσή μας στο σύνολο του περιεχομένου του εν λόγω νομοσχεδίου το οποίο έρχεται να ενισχύσει ακόμα περισσότερο το έργο των αντιδραστικών αντιλαϊκών ανατροπών που ξετυλίγονται εδώ και χρόνια στον χώρο των ΟΤΑ. Στηρίζουμε την απλή κι ανόθευτη αναλογική και στο κεντρικό πολιτικό επίπεδο και στην εκλογή των τοπικών οργάνων με αφετηρία την ισοτιμία της ψήφου κάθε πολίτη.*** *Θεωρούμε βαθειά υποκριτικό το σκηνικό που στήνεται κάθε φορά με τους δήθεν «αυτοδιοικητικούς» κι «υπερκομματικούς» υποψηφίους, τον προσωποκεντρικό χαρακτήρα στη λειτουργία των θεσμών που επιτρέπουν να αναπαράγονται φαινόμενα σήψης και παραγοντισμού, εκμηδενίζοντας την ευθύνη και την λογοδοσία των πολιτικών κομμάτων ως προς τα πεπραγμένα των αιρετών που έτσι κι αλλιώς υποστηρίζουν.*

Από τους πίνακες ψηφοφορίας προέκυψε ότι:

Α) ΥΠΕΡ ΤΟΥ ΣΧΕΔΙΟΥ ΨΗΦΙΣΜΑΤΟΣ έτσι όπως έχει εκδοθεί από το Συντονιστικό Δίκτυο Κοινοτήτων Ελλάδας ψήφισαν οι:

1) Μ. Γκικοπούλου, 2)Πάτρας Κωνσταντίνος 3) Κατή Ιωάννα 4) Λιναρδούτσος Νικ. 5) Ροζάνας Ηλίας

6) Πούλου-Βαγενά Κων/να.

ΥΠΕΡ ΤΟΥ 2ου ΣΧΕΔΙΟΥ ΨΗΦΙΣΜΑΤΟΣ έτσι όπως κατατέθηκε από την «ΛΑΪΚΗ ΣΥΣΠΕΙΡΩΣΗ» ψήφισαν οι:

1. Ελ. Καντά, 2) Χρ.Αλογοσκούφης 3) Ταξ. Μπούκιος 4) Ηλ. Ροζάνας (με την παρατήρηση ΣΥΜΦΩΝΩ. ΑΛΛΑ ΕΙΝΑΙ ΑΛΛΟ ΠΡΑΓΜΑ)

 Η Δημοτική Κοινότητα αφού έλαβε υπόψη της:

* Τα δύο (2) σχέδια του ψηφίσματος
* Τα άρθρο 84 του Ν. 4555/2018 .
* Το άρθρο 10 της από 11/3/2020 Πράξης Νομοθετικού Περιεχομένου (ΦΕΚ 55/ Α/11-3-2020)
* Την 18318/13-3-2020 (ΑΔΑ: 9ΛΠΧ46ΜΤΛ6-1ΑΕ) εγκ του Υπουργείου Εσωτερικών.
* Τους πίνακες ψηφοφορίας των συμμετεχόντων μελών στην δια περιφοράς συνεδρίαση

**ΑΠΟΦΑΣΙΖΕΙ ΚΑΤΑ ΠΛΕΙΟΨΗΦΙΑ**

 Εγκρίνει την έκδοση του παρακάτω ψηφίσματος

**H Κοινότητα Λιβαδειάς υιοθετεί το ψήφισμα διαμαρτυρίας που έχει εκδώσει το Συντονιστικό Δίκτυο Κοινοτήτων Ελλάδος, σχετικά με τις αλλαγές στις Κοινότητες, όπως αυτές προβλέπονται από το υπό κατάρτιση νομοσχέδιο για την Τοπική Αυτοδιοίκηση. Παράλληλα, στο ψήφισμα της Κοινότητας Λιβαδειάς έχουν γίνει οι απαραίτητες προσθήκες και τροποποιήσεις, ώστε να γίνει σαφής η θέση μας για τον σημαντικό ρόλο των Κοινοτήτων.**

**Η Κοινότητα Λιβαδειάς, πυρήνας της ελληνικής κοινωνίας, θεσμός της Τοπικής Αυτοδιοίκησης Α΄ Βαθμού, αποτελεί διαχρονικά την ραχοκοκαλιά της Ελλάδας. Ο θεσμός που βρίσκεται στην πρώτη γραμμή της καθημερινότητας του δημότη – όσο απομακρυσμένη και αν είναι η Κοινότητα από την έδρα του Δήμου – είναι ο θεσμός του Συμβουλίου Κοινότητας και του Προέδρου της Κοινότητας. Καθημερινά, Πρόεδροι και Κοινοτικοί Σύμβουλοι διαχειρίζονται όλο το φάσμα των αρμοδιοτήτων, φροντίζουν, μεριμνούν για τη δύσκολη καθημερινότητα των αστικών περιοχών αλλά στις απομακρυσμένες περιοχές της Πατρίδας μας με την υστέρηση των υποδομών και υπηρεσιών. Η παρουσία τους στις πόλεις και στα χωριά είναι η ανάκτηση της εμπιστοσύνης στο κράτος αφού είναι μια μορφή διοίκησης παραμένει δίπλα του, ιδιαίτερα σημαντική για τα ορεινά, ημιορεινά και απομακρυσμένα χωριά και κωμοπόλεις.**

**Ειδικότερα η παρουσία Κοινοτικών Συμβουλίων δίνει την δυνατότητα της άμεσης ανάδειξης των προβλημάτων της κάθε γειτονιάς και της κατάθεσης προτάσεων προς τα αρμόδια όργανα, προκειμένου αυτά να επιλυθούν για την βελτίωση της καθημερινότητας του πολίτη. Παράλληλα, η Κοινότητα λαμβάνει πρωτοβουλία για την διοργάνωση δράσεων με σκοπό την προώθηση του εθελοντισμού και την ενεργητική συμμετοχή των πολιτών, την προαγωγή της δημόσιας υγείας και την ευαισθητοποίηση των πολιτών για θέματα όπως η ανακύκλωση, το περιβάλλον κτλ.**

**Η κατάργηση της ξεχωριστής κάλπης για τους Προέδρους και Συμβούλους των Κοινοτήτων, η κατάργηση Κοινοτήτων στις έδρες του κάθε Δήμου και στους Δήμους της Αττικής και της Θεσσαλονίκης, ο περιορισμός του αριθμού των τοπικών συμβούλων, η ανισότητα τρόπου εκλογής μεταξύ μικρών και μεγαλυτέρων πληθυσμιακά Κοινοτήτων, η μετατροπή των Συμβούλων της κάθε Κοινότητας σε προέκταση των υποψηφίων δημοτικών συνδυασμών, η διαίρεση μικρών κοινωνιών σε παραταξιακούς οπαδούς και αντιπάλους, η υποβάθμιση των Συμβουλίων Κοινοτήτων και η συγκέντρωση αρμοδιοτήτων στις κεντρικές υπηρεσίες των Δήμων θα ερημώσει τα χωριά μας, θα υποβαθμίσει περαιτέρω την ζωή των κατοίκων στην επαρχία, θα απεμπολήσει τους νέους από τα κοινά και θα δημιουργήσει πολίτες δύο ταχυτήτων. Η απομάκρυνση από τον Ευρωπαϊκό Χάρτη Τοπικής Αυτονομίας με την επαναφορά συγκεντρωτικού συστήματος αυτοδιοίκησης θα δώσει την χαριστική βολή. Ο ενεργός πληθυσμός της χώρας φεύγει, η επαρχία αποδεκατίζεται από πόρους και ανθρώπινο δυναμικό, το χαμόγελο έχει χαθεί!**

**Ως αιρετοί σύμβουλοι της Κοινότητας Λιβαδειάς του Δήμου Λεβαδέων, σεβόμενοι τον θεσμό τον οποίο υπηρετούμε και τους συμπολίτες μας, ζητάμε:**

1. **Συμμετοχή στην επαναδιαμόρφωση του νομοσχεδίου για την Τοπική Αυτοδιοίκηση, με κατάθεση πρότασης από τα συμβούλια των Δήμων και των Κοινοτήτων.**
2. **Διατήρηση των Κοινοτήτων των Δήμων της Περιφέρειας της Αττικής και της Θεσσαλονίκης, όπως και των Κοινοτήτων στις έδρες του κάθε Δήμου.**
3. **Αρμοδιότητες αποφασιστικού χαρακτήρα και πόρους για τις Κοινότητες, που θα αναβαθμίσουν τον ρόλο της Κοινότητας στην Τοπική Αυτοδιοίκηση.**
4. **Ανεξάρτητη κάλπη για την ανάδειξη των Συμβουλίων Κοινότητας.**
5. **Ξεκάθαρο θεσμικό πλαίσιο για την λειτουργία των επιπέδων της αυτοδιοίκησης.**
6. **Θεσμική εκπροσώπηση των Κοινοτήτων στην Κεντρική Ένωση Δήμων Ελλάδος (ΚΕΔΕ).**

**Οι Κοινότητες σε κάθε γωνιά της Ελλάδας λειτουργούν από την αρχή του ελληνικού κράτους ως κύτταρα Δημοκρατίας, θεματοφύλακες της ελληνικής υπαίθρου, εργαλεία του Δήμου για την βελτίωση της καθημερινότητας, πηγές εθελοντισμού και ενεργοποίησης των πολιτών. Είμαστε ο σύνδεσμος δημότη και διοίκησης. Ζητούμε την εμπιστοσύνη της Πολιτείας όπως μας την έδωσαν οι πολίτες μέσα από τις Δημοκρατικές Διαδικασίες.**

**Καλούμε το Υπουργείο Εσωτερικών να μην προχωρήσει σε κατάργηση και υποβάθμιση, αλλά σε αναβάθμιση των Κοινοτήτων στον Δήμο Λεβαδέων. Καλούμε το Δημοτικό Συμβούλιο του Δήμου Λεβαδέων και τα Κοινοτικά Συμβούλια, που προβλέπεται να καταργηθούν, να εκδώσουν ψήφισμα για την αναβάθμιση και όχι κατάργηση των Κοινοτήτων στους Δήμους. Καλούμε τους συνδημότες μας και όλους τους τοπικούς φορείς και συλλόγους να στηρίξουν έμπρακτα τον αγώνα της Κοινότητας Λιβαδειάς.**

**Το παρών να κατατεθεί προς ψήφιση στο Δημοτικό Συμβούλιο του Δήμου Λεβαδέων & να κοινοποιηθεί στο ΥΠ.ΕΣ.**

**ΚΑΤΑ** του ψηφίσματος ψήφισαν οι Ελ. Καντά, Χρ.Αλογοσκούφης & Ταξ. Μπούκιος.

 **Η απόφαση αυτή πήρε αριθμό 01/2021**

 **Η Πρόεδρος του Συμβουλίου**

 **της Κοιν/τας Λιβαδειάς Τα Μέλη**

  **ΜΑΡΙΑ ΓΚΙΚΟΠΟΥΛΟΥ**

 1. Πάτρας Κωνσταντίνος

 2. Κατή Ιωάννα

 3. Λιναρδούτσος Νικόλαος

 4. Ροζάνας Ηλίας

 5. Πούλου-Βαγενά Κων/να

 6. Καντά Ελένη

 7. Αλογοσκούφης Χρήστος

 8. Μπούκιος Ταξιάρχης

  **ΠΙΣΤΟ ΑΠΟΣΠΑΣΜΑ**

 **ΛΙΒΑΔΕΙΑ 01/03/2021**

 **Η ΠΡΟΕΔΡΟΣ**

 **ΜΑΡΙΑ ΣΠ. ΓΚΙΚΟΠΟΥΛΟΥ**